Ainoaan käsittelyyn esitellään päiväjärjestyksen 3. asia. Käsittelyn pohjana on työelämä- ja tasa-arvovaliokunnan mietintö TyVM 14/2018 vp. Keskustelu asiasta päättyi 28.2.2019 pidetyssä täysistunnossa. Keskustelussa on Rami Lehto Jani Mäkelän kannattamana ehdottanut, että eduskunta hyväksyy vastalauseen mukaisen kannanoton.
Toiseen käsittelyyn esitellään päiväjärjestyksen 4. asia. Nyt voidaan hyväksyä tai hylätä lakiehdotukset, joiden sisällöstä päätettiin ensimmäisessä käsittelyssä.
Arvoisa rouva puhemies! Tämän YTHS-lakiasian olen jo ensimmäisessä käsittelyssä keskustellut, ne asiat jo omalta osaltani puhunut, mutta pyysin puheenvuoron vain todetakseni, että on hienoa, että nyt saadaan tähän pitkään valmisteltuun lakiprosessiin piste ja saadaan laki lopullisesti hyväksyttyä. Haluan myöskin todeta iloni ja kiitokset kaikille asianosaisille siitä, että meillä on ollut erittäin hyvä [[Hälinää]] [[Puhemies koputtaa]] ja myönteinen prosessi tässä. Todellakin kiitokset myöskin opiskelijajärjestöille tämän asian esillä pitämisestä ja onnittelut opiskelijoille terveydenhuollon tulevaisuuden järjestämisestä.
Arvoisa rouva puhemies! Tämä on äärimmäisen tärkeä ja odotettu uudistus. Tällä turvataan tulevaisuudessa hyvät ja toimivat mutta ennen muuta yhdenvertaiset opiskeluterveydenhuollon palvelut sekä yliopistoissa että ammattikorkeakouluissa opiskeleville. Yhdenvertaisuudenkin kannalta tämä on tärkeä uudistus, siis laajentaa nämä YTHS:n tuottamat opiskelijaterveydenhuoltopalvelut koskemaan meidän kaikkia korkeakouluopiskelijoitamme. Näin siis jatkossa AMK- eli ammattikorkeakouluopiskelijat saavat samat palvelut kuin yliopistossa opiskelevilla on ollut tähän asti ja on myös tulevaisuudessa. Tämä uudistus myös kaventaa opiskelijoiden hyvinvointi- ja terveyseroja ja tukee erinomaisen hyvällä tavalla meidän opiskelijoidemme elämää ja opiskelua. Esimerkiksi YTHS:n käynneistä, mitkä ovat tähän asti pitäneet sisällään vain yliopistoissa opiskelevat, noin 10 prosenttia eli joka kymmenes käynti on liittynyt erilaisiin mielenterveysongelmiin, ja varmasti sama tarve on myös monilla meidän ammattikorkeakouluissamme opiskelevilla. Tämä uudistus on itse asiassa aika lailla historiallinen. Hallitus ja tämän myötä myös nyt eduskunta tunnistavat ja tunnustavat siis korkeakouluopiskelijoiden yhtäläiset oikeudet ja tarpeet terveyspalveluihin. Tämä on ollut aika pitkäaikainen opiskelijajärjestöiden yhteinen tavoite. Uuden järjestelmän piiriin, kun tämä nyt laajenee koskemaan yliopistoja ja ammattikorkeakouluja, tulee kaiken kaikkiaan yli 250 000 opiskelijaa, ja YTHS on kertonut perustavansa vähintään 30 uutta toimipistettä, 53 hammashoitoyksikköä ja palkkaavansa jopa noin 350 uutta työntekijää vastaamaan tästä hyvästä, laadukkaasta ja yhdenvertaisesta opiskelijaterveydenhuollosta tulevaisuudessa. Jatkossakin toisen asteen opiskelijoiden terveydenhuolto on siis kuntien vastuulla ja toivottavasti tulevaisuudessa sitten maakuntien vastuulla. Eli laajempia hartioita tarvitaan sinnekin takaamaan se, että myös nämä toisella asteella opiskelevat ammattikoululaiset ja lukiolaiset saavat hyvät, yhtenevät, yhtä laadukkaat palvelut asuinpaikastaan ja opiskelupaikastaan riippumatta. Arvoisa puhemies! Tämä on erinomainen ja, voisi sanoa, jopa historiallinen päätös.
Arvoisa puhemies! On hyvä asia, että YTHS-palvelut laajennetaan nyt myös ammattikorkeakouluopiskelijoille. Kuitenkin minulla on pieni huoli liittyen tähän palveluvalikoiman supistumiseen. Aivan kuten tässä mietinnössä todetaan, YTHS on aikaisemmin tarjonnut esimerkiksi gynekologipalveluita, vaikka terveydenhuoltolaki ei sitä siihen velvoita eikä sitä tässä lakiesityksessä YTHS:n palveluksi esitetä. Myös valiokunta nostaa esille huolen siitä ja tarpeen seurata sitä, miten näiden palveluiden poisjääminen vaikuttaa opiskeluterveydenhuollon palveluiden riittävyyteen ja palveluketjujen toimivuuteen. Itse olen kyllä hieman huolissani tästä gynekologipalveluiden rajautumisesta YTHS-toiminnan ulkopuolelle. Kuitenkin suuri osa korkeakouluopiskelijoista on nuoria naisia, joille gynekologipalvelut ovat äärimmäisen tärkeitä, ja kysymys kuuluu, että jos perusterveydenhuolto muuten on tuolla YTHS:ssä mutta gynekologille pitää sitten mennä sinne kunnan palveluiden puolelle, niin tuleeko mentyä silloin kun pitäisi mennä ja tuleeko silloin seksuaaliterveyden palvelut tyydytettyä sillä tavalla kuin tarvetta on. Eli toivon todella, että erityisesti näiden gynekologiapalveluiden käyttämistä ja saavutettavuutta seurataan jatkossa, jottei korkeakouluopiskelijoiden tai oikeastaan yliopisto-opiskelijoiden, keitä YTHS tähän asti on palvellut ja keille myös gynekologiapalveluita sieltä on tarjottu, gynekologiapalveluiden saaminen heikenny. Arvoisa puhemies! Toinen keskeinen kysymys ovat nämä mielenterveyden palvelut. Aivan kuten mietinnössä todetaan, mielenterveyden ongelmat on yksi suurimmista opiskelijoiden terveysongelmista, ne ovat valtava ongelma, aivan liian moni niistä kärsii. Meidän täytyy kehittää meidän koulutusjärjestelmäämme ja yhteiskuntaamme niin, että ne tukevat mielenterveyden hyvinvointia, edistävät mielenterveyttä, mutta sen lisäksi me tarvitsemme saumattomia, sujuvia ja helposti saavutettavia matalan kynnyksen mielenterveyspalveluita. On todella tärkeää, että opiskeluterveydenhuoltoon kuuluu opiskelijan mielenterveyden hoitopolku ja että nämä hoidot ovat saumattomia, oikea-aikaisia ja vastaavat opiskelijoiden tarpeita. Arvoisa puhemies! Kaiken kaikkiaan hyvä lakiesitys, ja kiitoksia tästä.
Arvoisa rouva puhemies! Täällä joku puhuja jo aikaisemmin luonnehti, että tämä on lähes historiallinen päätös, ja varmasti on historiallinen päätös. Täytyy sanoa, että kun viime viikkoina ja päivinä on aina toisinaan herännyt keskustelua siitä, kykeneekö meidän poliittinen järjestelmämme ja parlamentarismi ja tämä talo tekemään päätöksiä ja viemään tavallisille ihmisille tärkeitä uudistuksia eteenpäin, niin kyllä tämä päivä ja tämän YTHS-lain ja YTHS:n palveluitten laajentaminen myös ammattikorkeakouluopiskelijoille on niitä asioita, mitkä taas antavat nuorelle polvelle, opiskelijoille ja nuorille sukupolville, uskoa siihen, että eduskuntapuolueet ja hallitus pystyvät välttämättömiä, hienoja uudistuksia toteuttamaan. Tämähän on ollut vuosia kestänyt aika räikeäkin tasa-arvo- ja yhdenvertaisuusepäkohta, että kun korkeakoulussa ollaan, niin tiedekorkeakouluissa olevilla yliopisto-opiskelijoilla on ollut erinomainen YTHS-järjestelmä ja ammattikorkeakouluopiskelijoiden terveydenhuolto on ollut paljon hajanaisemmalla kentällä. Nyt tämä epätasa-arvoasia korjataan, ja tämä on todella iso asia meidän opiskelijoillemme ja meidän nuorille sukupolvillemme ja parantaa varmasti myös meidän kansanterveyttä ja parantaa ja ennen kaikkea ehkäisee niitä terveysongelmia, joita täällä on lueteltu, joita opiskelijapolvella on. Toivon todella, niin kuin täällä keskustelussa nousi esille, että myös toisen asteen opiskelijoiden terveydenhuoltoon nyt sitten seuraavaksi kiinnitetään huomiota myös sote-uudistuksen toteutumisen yhteydessä ja sen jälkeen, että sekin saadaan yhtä laadukkaalle tasolle. Arvoisa puhemies! En voi olla sanomatta, että tämä tuntuu myös henkilökohtaisesti tosi hyvältä, koska itsekin olen näitä nuorisopolitiikan ja opiskelijapolitiikan kentillä meritoituneita ja taistelleita nuorisopolitiikan ja opiskelijapolitiikan veteraaneja. Itsekin olen tätä asiaa aikanaan opiskelija- ja nuorisojohtajana ajanut, ja tämä on myös iso voimannäyttö siitä, että ylioppilaskunta ja ammattikorkeakoulun Samok-liike toimivat ja meidän nuorisojärjestömme toimivat ja saavat asioita eteenpäin. Uskon, että tämä on voitto myös demokratialle ja tälle perinteiselle edustukselliselle systeemille, mikä meillä on.
Arvoisa rouva puhemies! Tässä voi vain yhtyä kollegoihin, jotka ovat kiitelleet tätä esitystä ja erityisesti sitä, että tätä ei niitattu yhteen muun sote-maku-paketin kanssa vaan katsottiin, että tämä viedään joka tapauksessa eteenpäin. Haluan myöskin esittää kiitokset opiskelijajärjestöille, niin SYLille kuin Samokille, siitä työstä, mitä he vuosia ovat tämän asian kanssa tehneet. Muistan ensimmäisellä eduskuntakaudellani vuonna 2003, kun Samokin sosiaalipoliittinen sihteeri tuli kertomaan tästä asiasta ja sanoi, että tämä on aika vaikea, että monet nuoret ovat kaukana sieltä omalta kotipaikkakunnaltaan ja jos he sitten sairastuvat, niin heidän on tosi vaikea päästä minkäänlaisen terveydenhuollon piiriin. Siihen aikaan 2000-luvun alussa oli vielä kunnilla sellainen käytäntö, että ne hyvin nihkeästi ottivat uusia kuntalaisia, ainakaan opiskelijoita, ja monen opiskelijan tilanne oli tosi hankala, että jos sairastui siellä opiskelupaikkakunnalla, niin sitten sinne kotipaikkakunnalle olisi pitänyt lähteä hakemaan terveydenhoitoa. Kyllä se tuntui siltä, että he ihmisryhmänä olivat tosi kummallinen väliinputoaja. Jo silloin tätä asiaa lähdettiin viemään eteenpäin, ja muistan, että sillä kaudella se hallitus sanoi, että tämä olisi ehdottomasti toteutettava asia. Mutta tämä on yksi esimerkki siitä, mitenkä politiikassa nämä päätöksentekokaaret ovat valtavan pitkiä. Asiat eivät aivan hetkessä tapahdu ja toteudu, mutta hyvä tämän asian kohdalla, että nyt sitten vihdoin viimein toteutuu. Tietysti, niin kuin täällä jotkut ovat jo puhuneet, sitten täytyy miettiä, miten tulevaisuudessa pystytään laajentamaan, miettimään sitten yhtä lailla lukio-opiskelijoita ja myöskin ammatillisen koulutuksen opiskelijoita. Ja toki täytyy miettiä, miten pystytään varmistumaan, että tulevaisuudessa myöskin opiskelijaterveydenhuolto on laadukasta ja että se on kattavaa. Esimerkiksi nämä nuorten mielenterveyspalvelut ovat sen tyyppisiä, joista tiedämme, että jo tällä hetkellä niihin on vaikeuksia päästä ja saada sitä hoitoa ajallaan ja ennen kaikkea että niissä pitäisi ennaltaehkäisevästi päästä liikenteeseen. Nämä ovat äärimmäisen tärkeitä kysymyksiä nuorten kohdalla, sellaisia kysymyksiä, joissa pystyttäisiin oikeaan aikaan annetulla avulla ja tuella välttämään sitä, että nuorelle esimerkiksi ei käy niin, että opinnot jossakin vaiheessa keskeytyvät näitten muitten syitten tähden, terveydentilaan liittyvien syitten tähden. Siinä mielessä meidän on sitten pidettävä huolta myöskin näistä YTHS:n resursseista. Niin kuin täällä moni on todennut, äärimmäisen hyvä ja kannatettava asia, että tämä saatiin sitten vihdoin tämän eduskunnan aikana maaliin.
Arvoisa puhemies! Käsillä on esitys, josta voi olla todella iloinen, etenkin siitä, että tämä yksimielisesti etenee eduskunnassa. Kyse on tosiaan asiasta, jota jo yli 10 vuotta sitten opiskelija-aktiiveina ajoimme. Olin myös itse sosiaalipoliittisena vastaavana omassa ylioppilaskunnassani, ja halusimme kyllä tätä viedä yhteisesti eteenpäin, että saadaan tasa-arvoiset palvelut kaikille korkeakouluopiskelijoille. Tämän palvelun piiriinhän kuuluvat niin alempaa kuin ylempää korkeakoulututkintoa yliopistossa opiskelevat, ammattikorkeakoulututkintoa ja ylempää ammattikorkeakoulututkintoa opiskelevat, myös Poliisiammattikorkeakoulussa opiskelevat ja Maanpuolustuskorkeakoulun siviiliopiskelijat. Eli laajenee hyvinkin tämä joukko. Erityisen tärkeää on se, että kun opiskelijat maksavat tämän pakollisen terveydenhoitomaksun ja valtio sitten kustantaa tämän lopun näistä palveluista, niin opiskelijoilta ei tulla perimään muita käyntimaksuja tai asiakasmaksuja palvelujen käytöstä. Tämä on todella selkeyttävä ja tasa-arvoinen asia. Se, mikä on tietysti hienoa, on, että näitä palvelupisteitä nyt sitten laajenee erityisesti ammattikorkeakoulupaikkakunnille, että nämä palvelut ovat sitten saatavilla asuinpaikasta riippumatta opiskelijoille. Mikä on myös tärkeää, niin opiskelijat edelleen, muiden asukkaiden tavoin, voivat käyttää maakunnan yleisiä terveyspalveluja ja kiireellisen hoidon palveluja jatkossa, niin päivystyspalveluja kuin sosiaalipalveluita tietysti myös. Tätä valinnanvapautta opiskelijat sitten myös voivat samalla tavalla käyttää kuin muutkin maakunnan asukkaat. Ei ole tuloista kiinni, köyhäkin voi valita, se on tärkeä arvo ja tasa-arvoa edistävä. Uudistuksen piiriin tulee se 250 000 opiskelijaa, ja tosiaan uusia työpaikkoja tätäkin kautta syntyy. Erittäin tärkeä uudistus. Kiitos Sipilän hallitukselle ja ministeri Saarikolle.
Arvoisa puhemies! Kuten edellä on todettu, todella hieno päivä. Yhdenvertaisuus ja tasa-arvo lisääntyvät. Nyt ammattikorkeakouluopiskelijat saavat samanlaiset palvelut kuin tähän asti ovat saaneet yliopisto-opiskelijat. Voi vain ihmetellä, miksi näin on ollut, mutta tämä on asia, jota on yritetty pitkään korjata. Jos historiaa muistelen, niin tässähän on monta yritystä taustalla, jotka ovat sitten johonkin kohtaan aina kaatuneet, ja onneksi nyt tällä porukalla saamme vietyä tämän asian eteenpäin. Tosi ylpeä voi olla siitä joukkueesta, joka on ollut tällaisen esityksen tekemässä. Lopultakin pitkään odotettu uudistus etenee. Se, mikä on saatesanoina ehkä hyvä muistaa vielä tässä jatkossa, on se, että ammattikorkeakoulujen terveydenhuoltopalveluthan eivät ole kaikilla paikkakunnilla olleet huonoja tähän saakka, vaan on paljon esimerkkejä, esimerkiksi tuolta kotikonnuiltani Kokkolasta, missä palvelut ovat olleet erittäin hyviä, niihin on oltu kaikkien tutkimusten mukaan tyytyväisiä. Nyt kun YTHS-järjestelmä sitten tulee myöskin osaksi ammattikorkeakoulua, on tärkeää, että eri puolilla Suomea — myös siellä, missä kampukset ovat vähän pienempiä, ja tuolla haja-asutusalueilla — pystytään turvaamaan se nykyinen palvelutaso, eli järjestelmän ratkaisujen täytyy sitten YTHS:n osalta olla joustavia ja sen kaltaisia, että koko Suomessa pystytään hyvät palvelut kaikille opiskelijoille yhdenvertaisesti takaamaan.
Arvoisa puhemies! Tämä on todella historiallinen päivä ja historiallinen päätös, ja on erittäin hieno asia, että nyt YTHS:n palvelut laajenevat myös ammattikorkeakouluopiskelijoille. Se on erityisen hienoa nyt niiden opiskelijoiden kannalta, jotka sitten pääsevät tulevaisuudessa näiden palveluiden piiriin, mutta tämä on myös erittäin hieno osoitus siitä, että ne sadat ja sadat opiskelija-aktiivit, jotka tätä vuosien saatossa ovat omalla toiminnallaan edistäneet, saavat myös palkinnon omalle vaikuttamistoiminnalleen, ja monia heistä myös tässä salissa tänä päivänä on. Se osoittaa, että opiskelija- ja ylipäätänsä nuorisoliike kykenee myös vaikuttamaan politiikkaan ja kykenee saamaan tuloksia aikaan ja vaikka tämä tällainen maratonlaji onkin, niin kyllä lopussa sitten kiitos seisoo. Arvoisa puhemies! Tästä asiasta todella voi antaa kiitokset hallitukselle ja myös totta kai sille parlamentaariselle yhteistyölle, jota tämän asian eteenpäinviemiseksi on tehty. Viime kaudellahan olivat nämä pilotoinnit, jotka jo osoittivat sen, että ammattikorkeakouluopiskelijat, kun pääsevät näiden palveluiden piiriin, myös niitä mielellään käyttävät ja että ne palvelut myös toimivat erittäin hyvin. Nyt todella tämä räikeä yhdenvertaisuusero, joka meillä on ollut näiden palveluiden osalta riippuen siitä, opiskeleeko henkilö yliopistossa vai ammattikorkeakoulussa, poistuu. Ja tästä on nyt mielestäni kyllä hyvä jatkaa näiden muidenkin erojen poistamisen osalta: meillä edelleen on eroja opiskelijoiden osalta siinä, opiskeleeko yliopistossa vai ammattikorkeakoulussa liittyen vaikkapa opiskelijajärjestöjen jäsenyyskysymyksiin, ja olisi toivottavaa, että tulevaisuudessa pääsisimme siihen tilanteeseen, että kaikki olisivat samalla viivalla. Mutta, arvoisa puhemies, tätä päätöstä voi lämpimästi kiittää.
Arvoisa puhemies! On erinomaista, että kaikki korkeakouluopiskelijat pääsevät tämän hyvän päätöksen myötä YTHS:n terveyspalvelujen piiriin. Kyseessä on opiskelijaliikkeen pitkäaikainen tavoite, joka nyt vihdoin toteutuu ja toteutetaan. Se on itsellenikin pitkältä ajalta tuttu, kun aikoinaan jo opiskelijana olin tätä asiaa ajamassa. Tämä on myös osoitus nykyisten opiskelija-aktiivien hyvästä ja tuloksekkaasta vaikuttamistyöstä. Arvoisa puhemies! Suomen tulevaisuus riippuu aivan korostetusti siitä, miten nuorilla ja opiskelijoilla menee. On todella tärkeää, että nyt kaikki korkeakouluopiskelijat pääsevät YTHS:n terveyspalvelujen piiriin, ja tärkeää on myös se, että opiskelijoille tarjotaan laadukasta palvelua matalalla kynnyksellä ja ongelmia ennaltaehkäisevään suuntaan painottaen. Kiitos hallitukselle hyvän asian toteuttamisesta. Tätä päätöstä voi lämpimästi tukea ja kannattaa.
Meillä on täällä vielä neljä puheenvuoroa ja neljä minuuttia aikaa, mutta yritetään. Muuten jää ensi viikkoon.
Arvoisa rouva puhemies! Yritän olla kollegiaalinen ja siis säästää tästä ajasta myös muille edustajille vielä, koska tämähän ei varmastikaan tätä salia jaa vaan ennen kaikkea yhdistää. Kuten täällä on tullut esille, meitä on myös monia opiskelijaliikkeen entisiä veteraaneja, jotka olemme tätä omalla opiskelijaurallamme edistäneet, ja sikäli on hirvittävän hienoa saada tänne nyt käsittelyyn tämä lakiesitys, joka pa-rantaa korkeakouluopiskelijoiden yhdenvertaisuutta ja mahdollistaa ammattikorkeakouluopiskelijoille ne samat, hyvät YTHS:n palvelut, joiden piirissä yliopisto-opiskelijat ovat. Tietenkin huoli jää edelleenkin toisen asteen opiskelijoista, joiden kannalta esimerkiksi se kuuluisa sote-uudistus olisi hirvittävän tärkeä. On hyvin toimivia kuntia ja palveluita, mutta sitten valitettavasti YTHS:ään verrattuna kaikkialla ei läheskään niin hyvää palvelutarjontaa ole. Tämä laajentaa toki myös niiden paikkakuntien lukumäärää, missä korkea-asteen opiskelijat saavat näitä palveluita. Kyllä aika merkittävä on myös se käyntimaksuttomuus: korkeakouluopiskelijat maksavat vain terveydenhuoltomaksun aina lukuvuoden alussa. Hieno, hieno saavutus ja hyvä uudistus, ja kiitos siitä keskustajohtoiselle hallitukselle.
Arvoisa rouva puhemies! Vanhana sosiaalipoliittisena vastaavana Suomen ylioppilaskuntien liitossa ja Helsingin yliopiston ylioppilaskunnassa ja Kokoomusopiskelijoiden puheenjohtajana hyvin muistan, kuinka pitkään me olemme tätä tavoitelleet. Ja olen todella iloinen tästä kansanterveysloikasta, että vihdoin kaikki korkeakouluopiskelijat saadaan YTHS:n piiriin. Erityisen tyytyväinen olen tästä rahoitusratkaisusta. Ja mittava tavoite tällä uudistuksella on, että parannetaan palveluiden laatua, ennen kaikkea sitä ennaltaehkäisyä. Ja totean sen, että jos jotakin mietintöön erityisesti kirjoitimme, oli se, että vielä enemmän YTHS:n pitää panostaa liikunnan edistämiseen ja terveyden edistämiseen. Siihen tämä laki antaa mahdollisuudet. Lämpimästi kannatan, arvoisa rouva puhemies, tätä lakiesitystä.
Arvoisa rouva puhemies! Yhdyn siihen joukkoon, joka kiittää lämpimästi tästä esityksestä ja sen viemisestä nyt sitten maaliin. Me voimme sen tehdä. Kun edellisen kerran perustuslakivaliokunta käsitteli tätä lakiesitystä, se kieltäytyi hyväksymästä sitä, että ammattikorkeakoulujen opiskelijat saisivat saman oikeuden kuin ylioppilaskuntien edustajatkin ja yliopistossa opiskelevat. Nyt vettä on virrannut joessa ja tämä päätös on saatu näin pitkälle, että tasa-arvo ja perustuslainmukaisuus tässä nimenomaisessa asiassa voidaan toteuttaa. Se on erittäin tärkeä ammattikorkeakoulujen opiskelijoille, jotka ovat joutuneet tähän saakka hakemaan palveluita omista kunnistaan. Kuten tunnettua, sosiaali- ja terveyspalvelut eivät ole samanarvoisia kaikissa kunnissa. Tämä YTHS-päätös tulee nyt korjaamaan ratkaisevalla tavalla sen, että kaikki saavat tasa-arvoisesti, kaikki opiskelijat korkeakouluissa, ansaitsemansa erinomaiset palvelut.
Otetaan vielä yksi puheenvuoro, edustaja Karimäki.
Arvoisa puhemies! On hyvin tärkeä päätös, että opiskelijoiden terveydenhuolto nyt laajenee ammattikorkeakouluopiskelijoille. Opiskelijajärjestöt ovat tehneet tässä vuosien työn. Haluan kiittää SYLiä, Samokia ja kaikkia opiskelijajärjestöjä. Edustaja Sarkkinen puhui hyvällä tavalla siitä, että palvelukokonaisuuden laajuudesta on pidettävä huoli ja että gynekologipalveluja on riittävästi saatavilla. Haluan nostaa esiin myös mielenterveyspalvelut. Monella nuorella opiskelijalla on tarvetta terapiapalveluille, tarvetta nopealle matalan kynnyksen kohtaamiselle mielenterveyden ongelmissa. Näihin tulee mielestäni panostaa, kuten myös terveyden edistämiseen ja ongelmien ennaltaehkäisyyn. Opiskelijoiden liikunnan edistäminen: siihen tulee satsata huomattavasti enemmän — liikunnan mahdollisuuksien edistäminen ja liikkuvan korkeakoulun edistämiseen.